Diari Oficial de la Generalitat Valenciana


Sumari del DOGV 3451, del 10-03-1999 (1999/1491)

ORDRE de 5 de febrer de 1999, de la Conselleria de Cultura, Educació i Ciència per la qual s'indiquen els llocs de treball docents existents en els establiments penitenciaris de la Comunitat Valenciana.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3451

Data del DOGV
:   10-03-1999

Secció del DOGV
:   II. AUTORITATS I PERSONAL - A) PLANTILLES ORGÀNIQUES I RELACIONS DE LLOCS DE TREBALL

Número del document
:   1999/1491


Data del document
:   05-02-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * qualificació del personal
    * administració del personal
    * personal docent
    * establiment penitenciari
    * concurs administratiu

ORDRE de 5 de febrer de 1999, de la Conselleria de Cultura, Educació i Ciència per la qual s'indiquen els llocs de treball docents existents en els establiments penitenciaris de la Comunitat Valenciana. [1999/S1491]
  
El Conveni de Col·laboració entre el Ministeri de Justícia i la Comunitat Valenciana subscrit el 29 de juliol de 1989 té com a objecte, segons el que s'establix en la clàusula primera, la cooperació entre la Comunitat Autònoma Valenciana i el Ministeri de Justícia per a assolir els fins que la Constitució Espanyola i les lleis vigents establixen per a les penes de privació de llibertat, és a dir, la reeducació i reinserció social de les persones internades en els establiments penitenciaris dependents de la Direcció General d'Institucions Penitenciàries.
  
En el citat conveni es determinen distintes àrees d'actuació i, concretament, en l'àrea educativa s'establix com una de les activitats prioritàries dins del nivell de formació instrumental bàsica: "la impartició dels tres cicles de la Formació Permanent d'Adults, d'acord amb els continguts didàctics ajustats a la normativa vigent y amb l'adaptació metodòlogica adequada a les característiques socioculturals dels seus destinataris".
  
En este sentit el propi conveni establix en la clàusula quarta, punt 2, que la Generalitat Valenciana facilitarà el professorat necessari per a la realització d'aquells cursos que no puguen ser degudament atesos pel professorat dependent d'institucions penitenciàries.
  
Per a desenrotllar el precepte anterior, la Conselleria de Cultura, Educació i Ciència ha anat incrementant el nombre d'unitats de professorat destinat als diferents establiments penitenciaris ubicats en la Comunitat Valenciana.
  
El Decret 83/1990, de 28 de maig, del Consell de la Generalitat Valenciana (DOGV 05.06.90), seguint el precepte establit per l'article 4 del Reial Decret 895/1989, de 14 de juliol, pel qual es regula la provisió de llocs de treball en centres públics de Preescolar, Educació General Bàsica i Educació Especial, declara els llocs de treball docents d'Educació Permanent d'Adults dependents de la Conselleria de Cultura, Educació i Ciència de la Generalitat Valenciana com de caràcter singular; determina, al seu torn i entre altres aspectes més, les activitats pròpies de dits llocs de treball, i establix, en l'article 2, que correspon a la Conselleria de Cultura, Educació i Ciència la publicació de la relació dels citats llocs de treball.
  
En este sentit, l'Ordre de 29 de maig de 1990 de la Conselleria de Cultura, Educació i Ciència (DOGV 20.06.90) féu una relació dels llocs de treball docents existents en Educació de Persones Adultes.
  
Actualment, i a l'efecte d'estructurar definitivament l'aportació de professorat realitzada per esta Conselleria de Cultura, Educació i Ciència a fi d'acomplir el Conveni de Col·laboració entre el Ministeri de Justícia i la Comunitat Valenciana, resulta convenient determinar els llocs de treball que s'exercixen en els distints establiments penitenciaris i establir-ne el consegüent catàleg.
  
Per això i en virtut d'allò que s'ha establit en la disposició final del Decret 83/90 de 28 de maig,
  
ORDENE
  
Primer
  
Les unitats de professorat que la Conselleria de Cultura, Educació i Ciència aporta per al compliment de les activitats de formació instrumental bàsica corresponents a l'Àrea Educativa dins del Conveni de Col·laboració entre el Ministeri de Justícia i la Comunitat Valenciana firmat el 29 de juliol de 1989, queden catalogades amb els llocs de treball que s'especifiquen en l'annex d'esta ordre.
  
Segon
  
La provisió d'estos llocs de treball, a causa de la seua singularitat, es realitzarà pel procediment específic que determinarà la Conselleria de Cultura, Educació i Ciència.
  
Tercer
  
A efectes administratius i d'organització els mencionats llocs de treball es troben adscrits a un centre públic d'Educació de Persones Adultes, tal com s'indica en l'annex d'esta ordre.
  
Disposició transitòria
  
Única
  
Mentre es desenrotlla i es determina el procediment específic mencionat en l'apartat segon de la present ordre i en funció de les especificitats pròpies d'estos llocs de treball, la Conselleria de Cultura, Educació i Ciència realitzarà la seua provisió en règim de comissió de servicis, una vegada es dispose de l'informe corresponent dels representants del Ministeri de Justícia en la Comissió de Seguiment establida en la clàusula sexta del Conveni de Col·laboració entre el Ministeri de Justícia i la Comunitat Valenciana de 29 de juliol de 1989.
  
Disposicions finals
  
Primera
  
Autoritze les direccions generals de Règim Econòmic, de Centres Docents, de Personal i d'Ordenació i Innovació Educativa i Política Lingüística, perquè, en l'àmbit de les seues respectives competències, adopten totes les mesures que siguen necessàries per a l'execució d'allò disposat en esta ordre.
  
Segona
  
Esta ordre entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entendran referits a partir del començament del curs escolar 1998/99.